ЧРЕЗ

ПРЕДСЕДАТЕЛЯ НА НАРОДНОТО СЪБРАНИЕ

Г-ЖА ЦЕЦКА ЦАЧЕВА

ДО

 МИНИСТЪРА на МРРБ

Г-ЖА ЛИЛЯНА ПАВЛОВА

ВЪПРОС

от проф.Вили Лилков - народен представител от ПГ

 на Реформаторския Блок

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание внасям въпрос

Относно: Целенасочена инвестиционна програма в подкрепа на развитието на Северозападна България, Родопите, Странджа – Сакар, пограничните, планинските и полупланинските слабо развити райони

 УВАЖАЕМА ГОСПОЖО МИНИСТЪР,

 В програмата на Правителството за стабилно развитие на Република България за периода 2014 г.-2018г. е предвиден Приоритет 13.1 за преодоляване на икономическата изостаналост на отделни райони в страната. Във връзка с това от месец май 2015 г. започна разработването на „Целенасочена инвестиционна програма в подкрепа на развитието на Северозападна България, Странджа, Родопите и други погранични, планински и полупланински райони“, която бе готова през м. ноември 2015 г. и представена от МРРБ.

 За съжаление вече шести месец Програмата не е приета от Министерския съвет. Никакво целево финансиране не бе заложено в бюджета за 2016г. за нейното изпълнение въпреки, че в програмата е предвидено тя да започне да се изпълнява от 2016г. с финансиране от държавния бюджет, бюджетите на общините и частния сектор на основа на публично-частни партньорства.

 Освен това, Програмата предвижда мерки, които задължително изискват сериозни законодателни промени, което предполага допълнително забавяне на нейното изпълнение.

 В този смисъл, забавянето на приемането на Програмата, липсата на целеви финансов ресурс за 2016г., липсата на намерения за законодателни промени, според мен, предопределя, че Програмата няма да стартира през 2016 г.

 Във връзка с изложеното по-горе отправям към Вас следния въпрос:

* Какво ще предприемете за да се ускори приемането на „Целенасочена инвестиционна програма в подкрепа на развитието на Северозападна България, Странджа, Родопите и други погранични, планински и полупланински райони“, за да започне нейното изпълнение още от настоящата 2016г.?

 София, 01. 04. 2016 г. проф. Вили Лилков:

 Народен представител от ПГ на РБ